ຄະນະກຳມາທິການເລືອກຕັ້ງ ປະກາດໃຫ້ທ່ານ Karzai ເປັນຜູ້ຊະນະການເລືອກຕັ້ງ ປະທານາທິບໍດີອັຟການິສຖານ
ຂ່າວສຳຄັນອື່ນໆອີກ: ການວາງລະເບີດຢູ່ໃກ້ໆກັບກອງບັນ ຊາການຂອງກອງທັບປາກິສຖານ ສັງຫານ 34 ຄົນ; ອິຣ່ານຢາກໄດ້ຄວາມເຫັນຂອງຊ່ຽວຊານ ກ່ຽວກັບ ແຜນການ ຫລອ
ຂ່າວຫລ້າສຸດຈາກອັຟການິສຖານແຈ້ງວ່າຄະນະກຳມາທິການເລືອກຕັ້ງທີ່ເປັນເອກກະ ລາດຂອງອັຟການິສຖານ ໄດ້ປະກາດຍົກເລີກການເລືອກຕັ້ງຮອບສອງທີ່ກຳໜົດໃສ່ວັນເສົາສັບປະດານີ້ແລ້ວ ແລະໄດ້ປະກາດໃຫ້ປະທານາທິບໍດີ HAMIDKARZAI ເປັນຜູ້ຊະນະໃນການເລືອກຕັ້ງ ທີ່ກາຍມາເປັນບັນຫາໂຕ້ແຍ້ງຖົກຖຽງກັນຂອງປະເທດນັ້ນ ພວກເຈົ້າໜ້າທີ່ໃນຄະນະກຳມາທິການດັ່ງກ່າວຖະແຫລງໃຫ້ຮູ້ໃນວັນຈັນມື້ນີ້ວ່າເຂົາເຈົ້າຕັດສິນໃຈຍົກເລີກການເລືອກຕັ້ງຮອບສອງ ຫລັງຈາກຄູ່ແຂ່ງຂອງທ່ານKARZAI ຄືທ່ານ ABDULLAH ABDULLAH ນັ້ນ ໄດ້ປະກາດຖອນໂຕ ໃນວັນອາທິດວານນີ້ ຍ້ອນວິຕົກວ່າຈະມີການສໍ້ໂກງການເລືອກຕັ້ງ ຄືກັນກັບໃນຄັ້ງກ່ອນ ່ ຕຳຫລວດປາກິສຖານກ່າວວ່າ ຄົນວາງລະເບີດສະລະຊີບຄົນນື່ງໄດ້ທຳການໂຈມຕີ ຢູ່ໃກ້ໆກັບກອງບັນຊາການຂອງກອງທັບໃນເມືອງ RAWALPINDI ເຮັດໃຫ້ຢ່າງນ້ອຍ 34 ຄົນເສຍຊີວິດແລະອີກ30 ກ່ວາຄົນໄດ້ຮັບບາດເຈັບ ໃນວັນຈັນມື້ນີ້ ຂະນະດຽວກັນ ທາງລັດຖະບານປາກິສຖານກໍໄດ້ສະເນີໃຫ້ເງິນລາງວັນສຳຫລັບການຈັບໂຕ ບໍ່ວ່າເປັນຫລືຕາຍ ພວກຜູ້ນຳກຸ່ມຕາລີບານຢູ່ໃນປະເທດ ປະກາດສະບັບນື່ງຂອງລັດຖະບານຢູ່ໃນໜ້າໂຄສະນາຂອງໜັງສືພິມ ສະເນີໃຫ້ເງິນລາງ ຮອດຫ້າລ້ານດອລລ່າສຳຫລັບການຈັບໂຕ ຫລືຂໍ້ມູນທີ່ນຳໄປສູ່ການຈັບໂຕ ນາຍ HAKIMULLAH MEHSUD ຫົວໜ້າກຸ່ມຕາລີບານໃນປາກິສຖານແລະຜູ້ນຳຕາລີບານຄົນອ່ືນໆອີກ ສິບກ່ວາຄົນ ກອງທັບປາກິສຖານກຳລັງຕໍ່ສູ້ຢ່າງເອົາຈິງເອົາຈັງກັບພວກຫົວຮຸນແຮງເຫລົ່ານີ້ໃນການປະຕິບັດການບຸກໂຈມຕີຄັ້ງໃຫຍ່ໃນເຂດ WARIZISTAN ໃຕ້ຂອງພວກຊົນເຜົ່າທາງກ້ຳຕາເວັນຕົກສ່ຽງເໜືອຂອງປະເທດ ພວກຫົວຮຸນແຮງໄດ້ທຳການໂຈມຕີໂຕ້ຕອບຄືນຫລາຍບັ້ນໃນເດືອນແລ້ວນີ້ ສົ່ງຜົນໃຫ້ຫລາຍຮ້ອຍຄົນເສຍຊີວິດ ຄວາມຮຸນແຮງຄັ້ງຫລ້າສຸດນີ້ໄດ້ກະຕຸ້ນໃຫ້ອົງການສະຫະປະຊາຊາດ ປະກາດຖອນພະນັກງານ ຊາວຕ່າງປະເທດຂອງຕົນ ທີ່ປະຕິບັດງານຊ່ວຍເຫລືອຢູ່ໃນເຂດຕາເວັນຕົກສ່ຽງເໜືອຂອງປາກິສຖານນັ້ນ ອອກໄປ ຍ້ອນຄວາມເປັນຫ່ວງດ້ານຄວາມປອດໄພ ທ່ານ BAN KI MOON ເລຂາທິການໃຫຍ່ອົງການສະຫະປະຊາຊາດເດີນ ທາງໄປຮອດນະຄອນຫລວງກາບູລໃນວັນຈັນມື້ນີ້ ເພື່ອສົນທະນາຫາລືກັບປະທານາທິບໍດີ HAMID KARZAI ແລະທ່ານABDULLAH ABDULLAH ອະດີດຄູ່ແຂ່ງຂອງທ່ານ KARZAI ໃນການເລືອກຕັ້ງປະທາ ນາທິບໍດີອັຟການິສຖານ ການເດີນທາງໄປຢ້ຽມຢາມຂອງທ່ານພັນກີມູນໃນຄັ້ງນີ້ມີຂື້ນໃນເວລາທີ່ມີຄວາມຫລໍ່ແຫລມທາງ ການເມືອງຂອງອັຟການິສຖານ ຫລັງຈາກທີ່ທ່ານອັບດູລລາໄດ້ປະກາດຖອນໂຕອອກຈາກການເລືອກຕັ້ງຮອບສອງ ຫລືຮອບຕັດສິນຊີ້ຂາດ ຍ້ອນຄວາມເປັນຫ່ວງກ່ຽວກັບການສໍ້ໂກງການເລືອກຕັ້ງຊື່ງການຖອນໂຕຂອງທ່ານເທົ່າກັບເປັນການມອບໄຊຊະນະໃນການເລືອກຕັ້ງ ໃຫ້ທ່ານKARZAI ເຖິງແມ່ນພວກເຈົ້າໜ້າທີ່ອັຟການິສຖານຈະໄດ້ປະກາດໄປແລ້ວວ່າ ການເລືອກຕັ້ງຮອບທີສອງໃນວັນທີ 7 ເດືອນພະຈິກນີ້ ຈະດຳເນີນໄປຕາມແຜນກໍຕາມ ບັນດາເຈົ້າໜ້າທີ່ອິຣ່ານກ່າວວ່າ ເຂົາເຈົ້າຕ້ອງການໃຫ້ພວກຊ່ຽວຊານດ້ານວິຊາການທົບທວນຄືນເບິ່ງແຜນການຂອງຝ່າຍຕາເວັນຕົກທີ່ໄດ້ຮັບການໜຸນຫລັງຈາກສະຫະປະຊາດ ທີ່ຈະສົ່ງທາດຢູເຣນຽມຂອງອິຣ່ານໄປຫລອມໃໝ່ໃນຕ່າງປະເທດນັ້ນ ລັດຖະມົນຕິການຕ່າງປະເທດຂອງອິຣ່ານກ່າວວ່າ ອິຣ່ານໄດ້ຮ້ອງຂໍໄປຍັງອົງການປາລະມານູສາກົນເມື່ອສອງມື້ກ່ອນ ໃຫ້ຈັດຕັ້ງຄະນະກຳມາທິການດ້ານເທັກນິກ ຂື້ນມາ ເພື່ອຕີລາຄາແຜນການທີ່ຈະສົ່ງທາດຢູເຣນຽມທີ່ມີຄຸນນະພາບຕ່ຳຂອງຕົນ ໄປຫລອມໃໝ່ໃນປະເທດຣັສເຊຍ ເພື່ອເສີມສະມັດຕະພາບນັ້ນຊື່ງຫລັງຈາກເສັດສີ້ນຂັ້ນຕອນດັ່ງກ່າວແລ້ວ ຣັສເຊຍກໍຈະສົ່ງທາດຢູເຣນຽມນັ້ນຄືນໃຫ້ອິຣ່ານເພື່ອນຳເອົາໄປໃຊ້ເປັນເຊື້ອໄຟ ແລ່ນເຕົາແຍກປາລະມະນູສຳຫລັບການ ຄົ້ນຄ້ວາແຫ່ງນື່ງຂອງອິຣ່ານ ຄຳຖະແຫລງດັ່ງກ່າວຂອງທ່ານ MANOUCHEHR MOTTAKI ລັດຖະມົນຕີຕ່າງປະເທດອິຣ່ານຕໍ່ນັກຂ່າວຢູ່ປະເທດມາເລເຊຍ ໃນວັນຈັນມື້ນີ້ ແມ່ນຕິດຕາມມາຫລັງຈາກສະມາຊິກສະພາແຫ່ງຊາດອິຣ່ານຫລາຍຄົນ ໄດ້ສະແດງຄວາມເຫັນຄັດຄ້ານຕໍ່ການສົ່ງທາດຢູເຣນຽມ ໄປຫລອມໃໝ່ຢູ່ໃນຕ່າງປະເທດ (ໃນພາກສະຫລູບຂ່າວ): ອັງກິດແລະຣັສເຊຍ ກຳລັງຮຽກຮ້ອງໃຫ້ເຈົ້າໜ້າທີ່ອິຣ່ານສະໜອງຕອບໂດຍໄວຕໍ່ແຜນການທີ່ຝ່າຍຕາເວັນຕົກໄດ້ສະເນີຂື້ນມາ ທີ່ຈະສົ່ງທາດຢູເຣນຽມທີ່ມີເກຣດຕ່ຳຂອງອິຣ່ານໄປຫລອມໃໝ່ເພື່ອເສີມສະມັດຕະພາບ ຢູ່ຣັສເຊຍນັ້ນ ລັດຖະມົນຕີຕ່າງປະເທດອັງກິດທ່ານ DAVID MILIBAND ກ່າວວ່າ ທ່ານ ແລະທ່ານ SERGEI LAVROV ຄູ່ຕຳແໜ່ງຂອງທ່ານຈາກຣັສເຊຍຕ່າງກໍຢາກເຫັນການສະໜອງຕອບໂດຍໄວຈາກອິຣ່ານ ກ່ຽວກັບແຜນການດັ່ງກ່າວທີ່ໄດ້ຮັບການໜູນຫລັງຈາກອົງການສະຫະປະຊາຊາດ ເຈົ້າໜ້າທີ່ຝ່າຍການທະເລຂອງອອ໊ສເຕຣເລຍກ່າວວ່າເຮືອລຳນື່ງທີ່ບັນທຸກຄົນປະມານ 40 ຄົນໄດ້ຈົມລົງກາງທະເລ ທາງທິດຕາເວັນຕົກສ່ຽງໃຕ້ຂອງໝູ່ເກາະ COCOS ທີ່ເປັນດິນແດນຂອງອອ໊ສເຕຣເລຍນັ້ນ ໄກອອກໄປປະມານ 650 ຫລັກ ໂຄສົກຂອງທ່ານ BRENDAN O'CONNOR ລັດຖະ ມົນຕີກະຊວງພາຍໃນຂອງອອ໊ສເຕຣເລຍ ໃຫ້ຮູ້ໃນວັນຈັນມື້ນີ້ວ່າຢ່າງນ້ອຍ 15 ຄົນໄດ້ຖືກຊ່ວຍຊີວິດໄວ້ ໂດຍພວກກຳປັ່ນທີ່ແລ່ນຢູ່ໃນເຂດນັ້ນ ບໍ່ເປັນທີ່ແຈ້ງຂາວວ່າ ພວກຢູ່ໃນເຮືອລຳທີ່ຫລົ້ມ ເປັນພວກຊອກຂໍລີ້ໄພ ຫລືແນວໃດ ໃນຮອບປີຜ່ານມານີ້ ອອ໊ສເຕຣເລຍແມ່ນໄດ້ເຫັນ ຈຳນວນພວກຊອກຂໍລີ້ໄພ ທີ່ມຸ່ງໜ້າໄປຍັງຝັ່ງທະເລຂອງຕົນນັ້ນເພິ່ມຂື້ນ ອັນເປັນສາເຫດກໍ່ໃຫ້ເກີດການຕໍ່ສູ້ກັນທາງການເມືອງ ກ່ຽວກັບວ່າລັດຖະບານຄວນຈະປະຕິບັດແນວໃດກັບຄົນພວກນີ້ ຕຳຫລວດໄດ້ຈັບບຸກຄົນສອງຄົນ ທີ່ທາງການສົງໃສວ່າ ເປັນໂຕການເຮັດໃຫ້ລາຄາຫຸ້ນຕົກຢ່າງໃຫຍ່ ໂດຍການປ່ອຍຂ່າວກ່ຽວກັບສຸຂະພາບຂອງກະສັດໄທ ຜູ້ຊະລາພາບ ທີ່ກຳລັງຊົງປະຊວນຢູ່ນັ້ນ ຜູ້ຕ້ອງສົງໃສຄົນນື່ງແມ່ນອະດີດແມ່ຄ້າຫຸ້ນຄົນໄທ ຕຳຫລວດໄດ້ເຂົ້າຈັບກຸມຜູ້ກ່ຽວໃນວັນອາທິດວານນີ້ທີ່ສະໜາມບິນສຸວັນນະພູມ ໃນນະຄອນຫລວງບາງກອກ ຫລັງຈາກນາງເດີນທາງໄປຮອດນຳຖ້ຽວບິນຈາກຢູໂຣບ ພ້ອມດຽວກັນນີ້ ຕຳຫລວດໄດ້ເຂົ້າຈັບກຸມພະນັກງານຄົນນື່ງຂອງບໍລິສັດນາຍໜ້າຄ້າຫຸ້ນໄທKT Zmico SECURITIES ໃນຍ່ານທຸລະກິດຂອງບາງກອກ ທາງການໄທໄດ້ກ່າວຫາພວກຕ້ອງສົງໃສທັງສອງຄົນວ່າລະເມີດກົດໝາຍ ສະບັບປີ 2007 ທີ່ຫ້າມການນຳໃຊ້ເຄື່ອງຄຳພິວເຕີເພື່ອເຜີຍແຜ່ຂໍ້ມູນທີ່ບໍ່ມີມູນຄວາມຈິງ ທີ່ບ່ອນທຳລາຍຄວາມໝັ້ນຄົງແຫ່ງຊາດຂອງໄທ ແຫລ່ງຂ່າວນື່ງໃນປະເທດ BANGLADESH ລາຍງານວ່າ ຕຳຫລວດໄດ້ຕັນປະຕູທາງ ເຂົ້າຕຶກວາງສະແດງແຫ່ງນື່ງໄວ້ໃນຄວາມພະຍາຍາມເພື່ອຂັດຂວາງການເປີດງານວາງສະແດງຮູບພາບ ທີ່ຈັດຂື້ນໂດຍພວກລີ້ໄພຊາວທິເບດ ເວບໄຊ້ທ໌ BDNews24 com ລົງຂ່າວໃນວັນຈັນມື້ນີ້ວ່າ ຢ່າງໃດກໍຕາມ ຮູບພາບຂອງອົງດາໄລລາມະ ຜູ້ນຳທາງດ້ານຈິດໃຈຂອງຊາວທິເບດທີ່ລີ້ໄພຢູ່ຕ່າງປະເທດ ໄດ້ຖືກນຳອອກມາວາງສະແດງຢູ່ທາງນອກຕຶກ ເພື່ອຫລີກເວ້ນການຂັດຂວາງຂອງຕຳຫລວດ ຕຶກວາງສະແດງເຄື່ອງສິນລະປະDRIK ໃນນະຄອນຫລວງ DHAKA ໄດ້ວາງແຜນໄວ້ວ່າ ຈະວາງສະແດງຮູບພາບກ່ຽວ ກັບຊະຕາກຳທີ່ຊາວທິເບດໄດ້ປະສົບພົບພໍ້ຫລັງຈາກທີ່ກອງທັບຈີນໄດ້ເຂົ້າຍຶດເອົາດິນແດນ ຂອງເຂົາເຈົ້າ ເມື່ອຫລາຍກ່ວາ50 ປີຜ່ານມາແລ້ວນັ້ນ ກະຊວງຍຸຕິທຳຂອງສະຫະລັດກ່າວວ່າ ເມັກຊິໂກໄດ້ຈັດສົ່ງພວກຫລົບໜີກົດໝາຍ ຄືນໃຫ້ສະຫະລັດໃນຈຳນວນຫລາຍເປັນປະວັດການໃນປີນີ້ ຄືຕັ້ງແຕ່ຕົ້ນປີ ມາຮອດປັດຈຸບັນ ແມ່ນໄດ້ສົ່ງຜູ້ຕ້ອງສົງໃສໃຫ້ທັງໝົດ 100 ຄົນແລ້ວ ລື່ນຈຳນວນ 95 ຄົນທີ່ສົ່ງໃຫ້ໃນປີກາຍນີ້ ກະຊວງຍຸຕິທຳຂອງສະຫະລັດກ່າວໃນເອກກະສານຖະແຫລງຂ່າວທີ່ນຳອອກເຜີຍແຜ່ໃນວັນອາທິດວານນີ້ວ່າ ເມັກຊິໂກໄດ້ມອບໂອນໃຫ້ ຕື່ມອີກ 11 ຄົນ ໃນໄລຍະບໍ່ເທົ່າໃດມື້ຜ່ານມານີ້ ຊື່ງພວກຕ້ອງສົງໃສເຫລົ່ານັ້ນຖືກກ່າວຫາໃນຂໍ້ຫາກໍ່ອາຊະຍາກຳຕ່າງໆ ອັນໂຮມທັງການ ຄາດຕະກຳ ການກໍ່ຄວາມຜິດທາງເພດຄ້າຢາເສບຕິດ ແລະຟອກເງິນ ຢູ່ ໃນຫົກລັດດ້ວຍກັນ ອົງການສະຫະປະຊາຊາດ ແລະບັນດາອົງການຈັດຕັ້ງດ້ານສາທາລະນະສຸກ ຢູ່ໃນທົ່ວໂລກພາກັນສະຫລອງວັນປອດບວມຂອງໂລກ ຫລື WORLD PNEUMONIA DAY ເປັນເທື່ອທຳອິດ ໃນວັນຈັນມື້ນີ້ໂດຍການຈັດຕັ້ງແຜນການນື່ງຂື້ນມາ ທີ່ພວກເຂົາເຈົ້າກ່າວວ່າ ຈະສາມາດຊ່ວຍຊີວິດເດັກນ້ອຍໄວ້ໄດ້ ຫລາຍກ່ວາ 5 ລ້ານຄົນ ພາຍໃນປີ 2015 ອົງການອະນາໄມໂລກແລະກອງທືນເດັກຂອງສະຫະປະຊາຊາດກ່າວ ວ່າໂຣກປອດບວມເອົາຊີວິດເດັກນ້ອຍໄປນື່ງຄົນ ໃນທຸກໆຫ້າວິນາທີໃດຊື່ງແມ່ນຫລາຍກ່ວາໂຣກ ໝາກສຸກໝາກໃສ ໄຂ້ຍຸງແລະໂຣກເອດສ໌ ຮວມກັນ ເດັກນ້ອຍເກືອບທັງໝົດທີ່ເສຍຊີວິດຍ້ອນໂຣກປອດບວມຄື 98 ສ່ວນຮ້ອຍ ແມ່ນຢູ່ໃນເຂດເອເຊຍໃຕ້ ແລະໃນເຂດໃຕ້ທະເລຊາຍ SAHARAໃນທະວີບອັຟຟຣິກາ ສອງອົງການດັ່ງກ່າວຂອງສະຫະປະຊາຊາດ ກັບເກືອບນື່ງຮ້ອຍອົງການອະນາໄມໃນທົ່ວໂລກກ່າວວ່າໂຣກປອດບວມເປັນໂຣກທີ່ປ້ອງກັນໄດ້ງ່າຍຫລາຍທີ່ສຸດ ແລະກໍປິ່ນປົວໄດ້ງ່າຍແຕ່ຫາກໄດ້ຮັບຄວາມສົນໃຈໜ້ອຍຫລາຍ